Kedves tanáraink!

Igen nehéz egy (röpke) beszédbe és pár percbe belesűríteni mindazt, amit mondani szeretnénk; különösen nehéz szavakba önteni nem csak a rengeteg emléket, élményt, tudást, de azokat az apróságokat is, amik Önöknek és áldozatos munkájuknak köszönhetően végigkísérték mindennapjainkat, itt töltött négy évünket.

Köszönjük :

* az igazgatóságnak mindennapi munkájukat, hogy az iskolában egy olyan biztonságos közeget és *jó hangulatú* közösséget teremtenek meg, melyhez öröm tartozni;
* hitoktatóinknak, hogy a hit dolgaiban kalauzoltak minket;
* nyelvtanárainknak, hogy négy évünk során segítettek megismerni és elsajátítani első- és második idegennyelvünket;
* természettudományos- és reál tantárgyakat tanító tanárainknak, hogy megismertették velünk tudományterületeik szépségeit (és nehézségeit);
* fakultációs tanárainknak, hogy segítettek elmélyíteni tudásunkat, felkészítettek választott- és emelt szintű érettségi tárgyainkra.
* testnevelő tanárainknak, hogy arra ösztönöztek: igyekezzünk a legtöbbet kihozni magunkból és lehetőségeinkből; menjünk el a határainkig;

Köszönjük Hosszú tanár úrnak, hogy történelemórái mindig jó hangulatban teltek, és a lexikális tudás elsajátítása mellett bármikor fordulhattunk hozzá kérdéseinkkel.

Köszönjük Várszegi tanár úrnak, hogy nem csak irodalom- és magyar nyelvtudással gazdagodhattunk, de az élet szinte minden területén hasznos gondolatokat és tapasztalatokat osztott meg velünk.

Köszönjük Pámer tanár úrnak, hogy bővített mondataival, bölcs tanácsaival és meglátásaival gazdagította életünket, tisztességre, becsületre és hazaszeretetre tanított.

És köszönjük Somkuti tanár úrnak (és Bertának), hogy összefogta osztályunkat, motivált és támogatott minket, átadta nekünk kultúránk és hagyományaink iránti szeretetét.

Emlékezni fogunk

* a közös kirándulásokra, lengyelországi, drávaszögi, és erdélyi utainkra, a néprajzos terepgyakorlatra;
* együtt szerzett emlékeinkre, az osztályéneklési fesztiválokra, a disznóvágásokra, az Átán töltött napokra és népviseletes napokra;

Emlékezni fogunk arra a négy évre, amit itt töltöttünk, mindarra, amit a négy év jelentett és amit ezek során kaptunk:

* hitet, megerősítést és szeretetet, hogy megálljuk helyünket az életben;
* tudást és ismeretet, hogy kiigazodjunk az élet útvesztőin;
* valamint bátorságot és segítséget, hogy bizonyossággal járjuk az Úr által nekünk kijelölt utat.

Egész osztályom nevében szeretném megköszönni, hogy nem csak ismeretekben és tapasztalatokban, de élményekben is gyarapodhattunk, melyek örökké tartó emlékként fognak elkísérni minket. Bármerre is vezet utunk az életben, szívünkben mindig D-sek maradunk: mindig törekedni fogunk arra, hogy azt az értékrendet és szemléletmódot, amit itt kaptunk, másoknak is átadjuk.

*Köszönjük!*